Skorsing van HK-lede by Puk opgehefHoofgebou by die Potchefstroom-kampus van die Noordwes-Universiteit Foto: Maryke Laas, NWU Die nege huiskomiteelede van ’n manskoshuis op die Potchefstroomkampus van Noordwes-Universiteit is ná ŉ dissiplinêre verhoor weer in hulle posisies aangestel nadat hulle vroeër geskors is. Maroela Media het vroeër berig die NWU het met stappe teen die nege studente begin ná bewerings dat die huiskomiteelede versuim het om hulle verantwoordelikhede na te kom op ’n manier wat aan die etos van die universiteit voldoen. Hoewel die universiteit nie meer inligting bekend wou maak oor presies wat die beweerde oortreding was waarvan die HK-lede beskuldig is nie, het die voorval blykbaar met ŉ onaanvaarbare ontgroeningspraktyk verband gehou. Louis Jacobs, woordvoerder van die NWU, sê die studente se dissiplinêre verhoor het gister plaasgevind. “Op grond van getuienis dat die kampus-studenteraad na bewering ’n mondelinge waarskuwing aan lede van die huiskomitee uitgereik het, het die dissiplinêre komitee bevind dat die verrigtinge dubbele vervolging behels, en daar is beveel dat die studente met onmiddellike inwerkingtreding in hulle posisies herstel word,” sê Jacobs. “Die universiteit win regsadvies in en sal mettertyd verder reageer.” Die studente is aanvanklik geskors ná ŉ voorval op 12 Januarie toe eerstejaarstudente blykbaar “verwelkom” is op ŉ manier wat nie “aan die waardes van die NWU voldoen het nie”. Daar is egter later aangekondig dat die studente se skorsing op 31 Januarie opgehef sou word. Jacobs het toe gesê die huiskomiteelede sal almal in hulle posisies heraangestel word op voorwaarde dat hulle deelneem aan ’n program wat op korrektiewe maatreëls fokus. Enkele dae later het die universiteit egter weer ŉ ommeswaai gemaak en gesê in die lig van nuwe inligting wat na vore gekom het, kan die saak nie afgehandel word soos aanvanklik aangedui is nie. Daar is toe besluit om wel ŉ dissiplinêre proses teen die studente te volg. Die universiteit het nie die koshuis se naam of die name van die nege HK-lede bekend gemaak nie.